Jy kan ander kleure op Valentynsdag dra | rooi rose Jy kan ander kleure op Valentynsdag dra | rooi rose
Jy is geneig om eerste aan die kleure rooi, wit en pienk te dink wanneer jy die woord "Valentynsdag" hoor. Almal is altyd op soek na ’n nommertjie in een van dié tradisionele kleure. Dit beteken egter nie dat al die ander kleure in jou kas taboe is nie. Ons deel ’n paar ander kleurkeuses wat net so goed saam met die liefdestema werk. Deur Bea Lingenfelder. Hooffoto Pexels
Toor met pers
Die kleur pers bly ’n wenner wanneer dit kom by vroulikheid en sagtheid. Dit kom weinig in die natuur voor en daarom word dit ook as uniek beskou. Hoewel donker skakerings van pers met adellikheid geassosieer word, verteenwoordig ligter skakerings soos laventel- of pastelpers waardigheid, kreatiwiteit, misterie en towerkuns.
Glo dit of nie, maar die kleur pers komplimenteer enige ander kleur, maar is veral gewild saam met wynrooi, silwer, swart en wit.
Trek aandag met oranje
’n Mens is geneig om oranje te vermy, omdat dit as ’n baie warm en helder kleur beskou word, maar deur die regte skakering te kies, kan hierdie kleur enige veltoon, van porselein tot kakao soos ’n droom laat lyk. Oranje is ’n kombinasie van geel se geluk en die energie van rooi. Dit word geassosieer met aantreklikheid, sukses, geluk en entoesiasme wat genoeg is om enige gemoed op te kikker.
Hoewel helder oranje-skakerings meer met donker veltone geassosieer word, wys die Golden Globes-wenner, Emma Stone, dat helder oranje tog pragtig kan lyk saam met enige veltoon. Vir ’n meer elegante en vroulike voorkoms, kies ’n ligter skakering.
Sweef in blou
Blou is altyd ’n staatmaker vir enige geleentheid. Dis die kleur van water en lug en simboliseer vertroue, lojaliteit, eerlikheid, wysheid en selfvertroue – perfek vir Valentynsdagvieringe.
Speel met blou van kop tot tone – blou word nie verniet met selfvertroue geassosieer nie. Ligte skakerings van blou kan saam met wit gedra word vir ’n vleiende tog helder voorkoms, terwyl donker bloue soos vlootblou pasmaats by rooi is.